《送茹世美少卿》
宋代·吕陶

切慕真仙理，能收至静心。纷华虽尔共，势利莫吾侵。

造化归三虽，逍遥托五禽。一言平物我，万事委浮沈。

研味经翻玉，吁嗟砾变金。太霞方梦想，流水漫光阴。

得郡情应乐，休官志已深。遐飞脱尘网，高视笑蹄涔。

旧德淹卿寺，清风耸士林。却忧公议在，未易解朝簪。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。